รู้จัก แพลตฟอร์มวิดีโอจีน ที่มาแรงชื่อ “Bilibili”
ประเทศจีน เป็นประเทศที่มักจะแบนธุรกิจ “แพลตฟอร์ม” จากต่างชาติ และพัฒนาแพลตฟอร์มออนไลน์ต่าง ๆ ขึ้นมาใช้งานเอง  โดยถ้าเป็นธุรกิจเกี่ยวกับวิดีโอคอนเทนต์ คนจีนจะมี Tencent Video และ iQIyI ไว้ดูหนังแทน Netflix  แต่ถ้าเกิดอยากดูคลิปหลากหลายประเภท นอกจาก Youku แล้ว คนจีนก็มีอีกแพลตฟอร์มหนึ่ง ที่ชื่อว่า “Bilibili” ไว้ดูแทน YouTube
7 พ.ค. 2564

รู้จัก แพลตฟอร์มวิดีโอจีน ที่มาแรงชื่อ “Bilibili” /โดย ลงทุนแมน
ประเทศจีน เป็นประเทศที่มักจะแบนธุรกิจ “แพลตฟอร์ม” จากต่างชาติ
และพัฒนาแพลตฟอร์มออนไลน์ต่าง ๆ ขึ้นมาใช้งานเอง
โดยถ้าเป็นธุรกิจเกี่ยวกับวิดีโอคอนเทนต์
คนจีนจะมี Tencent Video และ iQIyI ไว้ดูหนังแทน Netflix
แต่ถ้าเกิดอยากดูคลิปหลากหลายประเภท
นอกจาก Youku แล้ว
คนจีนก็มีอีกแพลตฟอร์มหนึ่ง ที่ชื่อว่า “Bilibili” ไว้ดูแทน YouTube
แล้ว Bilibili ก้าวขึ้นมาเป็น YouTube เวอร์ชันเมืองจีน ได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Bilibili เป็นแพลตฟอร์มวิดีโอออนไลน์จากประเทศจีน 
ที่มีจุดเริ่มต้น เมื่อปี 2009 หรือ 12 ปีที่แล้ว โดยคุณ Xu Yi
ในวัยเด็ก คุณ Xu Yi ชื่นชอบการ์ตูนแอนิเมชันเป็นอย่างมาก 
โดยเฉพาะ Hatsune Miku แครักเตอร์การ์ตูนนักร้องหญิงชื่อดัง
เมื่อเรียนจบมหาวิทยาลัย เขาจึงทดลองสร้างเว็บไซต์ ชื่อว่า 
 
เพื่อเป็นแหล่งรวมคลิปวิดีโอเกี่ยวกับการ์ตูนแอนิเมชันต่าง ๆ
ในเวลาต่อมา เว็บไซต์เริ่มได้รับความนิยมมากขึ้น
ทำให้คุณ Xu Yi ตัดสินใจเปลี่ยนชื่อใหม่เป็น “Bilibili” 
ซึ่งก็มาจากตัวละครหนึ่งในแอนิเมชันที่เขาชอบเช่นกัน
และได้ก่อตั้งเป็นบริษัทขึ้น เพื่อบริหารธุรกิจแพลตฟอร์มวิดีโอออนไลน์อย่างจริงจัง
ซึ่งการที่คอนเทนต์เด่นของ Bilibili คือ การ์ตูนแอนิเมชัน 
ส่งผลให้ฐานผู้ใช้งานส่วนใหญ่ เป็นเด็กในยุค Gen Y และ Gen Z
 
แต่พอผ่านไปหลายปี เด็กกลุ่มนี้ก็ค่อย ๆ โตขึ้น และมีความสนใจที่หลากหลายกว่าเดิม
จึงทำให้บริษัทต้องปรับตัวตาม ด้วยการขยายคอนเทนต์อื่น ๆ เพิ่มเติม เช่น เกม, รายการวาไรตี รวมไปถึงฟีเจอร์ไลฟ์สตรีมมิง
มาถึงจุดนี้ Bilibili ต้องคิดว่า จะใช้วิธีไหนมาผลิตคอนเทนต์ต่าง ๆ เพื่อนำเสนอคนดู
ซึ่งบริษัทก็ได้เลือกโมเดลธุรกิจแบบที่ให้สมาชิกเป็นผู้สร้างสรรค์คอนเทนต์ และรับส่วนแบ่งรายได้ค่าโฆษณา
โดยจะเปิดให้ผู้ใช้งาน สามารถรับชมคลิปวิดีโอบนแพลตฟอร์มได้ฟรี 
หรือจ่ายค่าสมาชิกเพื่อสิทธิพิเศษ เช่น ดูคอนเทนต์พรีเมียม หรือดูคลิปคุณภาพความคมชัดสูงได้
ซึ่งแตกต่างจากแพลตฟอร์มดัง ๆ รายอื่นในประเทศจีน อย่าง Tencent Video หรือ iQIyI ที่ให้บริการวิดีโอสตรีมมิง จากภาพยนตร์ที่ซื้อลิขสิทธิ์มา หรือลงทุนสร้างออริจินัลคอนเทนต์ของตัวเอง โดยบังคับให้ผู้ใช้งานต้องจ่ายค่าสมาชิกรายเดือนหากต้องการรับชมคอนเทนต์
หรือพูดง่าย ๆ ให้เห็นภาพ คือ 
Tencent Video และ iQIyI เปรียบเหมือนกับ Netflix
ส่วน Bilibili เปรียบเหมือนกับ YouTube
สำหรับในด้านการใช้งานแพลตฟอร์ม Bilibili ก็มีฟีเจอร์ที่เป็นเอกลักษณ์ เรียกว่า Bullet Comment
ซึ่งสมาชิกจะสามารถแสดงความคิดเห็นต่อวิดีโอ ได้แบบเรียลไทม์
โดยข้อความที่พิมพ์ จะไปปรากฏบนคลิปวิดีโอ ในช่วงวินาทีนั้นทันที
ทำให้เราเห็นปฏิกิริยาของคนอื่น และรู้สึกมีส่วนร่วม ราวกับนั่งดูกันอยู่หลายคนจริง ๆ
นอกจากนั้น บริษัทยังมีการขยายไปในธุรกิจอื่น ๆ ที่ส่งเสริมต่อการผลิตคอนเทนต์บนแพลตฟอร์ม เช่น ธุรกิจเกมมือถือ ที่บรรดานักแคสต์เกม อาจนำไปไลฟ์หรือทำคลิปสนุก ๆ บนช่องของตนเองได้
ธุรกิจ E-commerce ที่มีบริการให้สมาชิกซื้อขายไอเทมเกม หรือสินค้าทั่วไป บนแพลตฟอร์มได้ ซึ่งบางคนอาจใช้วิธีขายแบบไลฟ์สตรีมมิง
แล้วผลการดำเนินงานของ Bilibili เป็นอย่างไร ?
ในปีที่ผ่านมา การแพร่ระบาดของโควิด 19 ทำให้ผู้บริโภคหันมาเสพสื่อทางออนไลน์มากขึ้น 
ซึ่ง Bilibili ก็เป็นหนึ่งในแพลตฟอร์มที่ได้รับประโยชน์
ปัจจุบัน Bilibili มีผู้ใช้งานประจำ 202 ล้านบัญชีต่อเดือน เพิ่มขึ้น 55% เทียบกับปีก่อนหน้า 
และมีสมาชิกแบบจ่ายเงิน 18 ล้านบัญชีต่อเดือน คิดเป็นเกือบ 1 ใน 10 ของผู้ใช้งานทั้งหมดของแพลตฟอร์ม
ส่วนด้านการผลิตคอนเทนต์ ก็มีครีเอเตอร์เพิ่มขึ้นเป็น 1.9 ล้านบัญชีต่อเดือน เพิ่มขึ้น 88% เทียบกับปีก่อนหน้า และมีการอัปโหลดคลิปวิดีโอ 5.9 ล้านคลิปต่อเดือน เพิ่มขึ้น 109% เทียบกับปีก่อนหน้า
ส่งผลให้บริษัท Bilibili Inc. กำลังเติบโตอย่างรวดเร็ว
ปี 2018 รายได้ 19,500 ล้านบาท ขาดทุน 3,000 ล้านบาท
ปี 2019 รายได้ 32,000 ล้านบาท ขาดทุน 6,000 ล้านบาท
ปี 2020 รายได้ 57,000 ล้านบาท ขาดทุน 14,000 ล้านบาท
โดยรายได้ของบริษัท มีสัดส่วนมาจาก
-ธุรกิจเกมมือถือ 40%
-ค่าสมาชิกและบริการพรีเมียม 32%
-ค่าโฆษณา 15%
-ธุรกิจ E-commerce และธุรกิจอื่น ๆ 13%
ทั้งนี้ Bilibili เข้าจดทะเบียนในตลาดหลักทรัพย์ NASDAQ เมื่อปี 2018 
ล่าสุดมีมูลค่าบริษัทอยู่ที่ประมาณ 1.3 ล้านล้านบาท
ที่น่าสนใจ คือ บริษัทเทคโนโลยียักษ์ใหญ่ของจีน อย่าง Tencent และ Alibaba ต่างเป็นผู้ถือหุ้นของ Bilibili ซึ่งไม่บ่อยนักที่ทั้งคู่จะลงทุนในกิจการเดียวกัน
ทำให้บริษัทน่าจะได้ประโยชน์ ในการพัฒนาเกมมือถือ ร่วมกับ Tencent และพัฒนาธุรกิจเกี่ยวกับ E-commerce ร่วมกับ Alibaba
รวมทั้ง บริษัท Sony ก็ได้เข้าซื้อหุ้น Bilibili เมื่อปีที่แล้ว เพื่อเป็นพันธมิตรผลิตการ์ตูนแอนิเมชันอีกด้วย
และเมื่อเดือนมีนาคม ปี 2021 ที่ผ่านมา Bilibili ก็ได้จดทะเบียนครั้งที่ 2 เข้าสู่ตลาดหลักทรัพย์ฮ่องกง 
เพื่อป้องกันความเสี่ยงกรณีความขัดแย้งระหว่างจีน-สหรัฐอเมริกา ที่อาจนำไปสู่การถอดถอนหุ้นจีนออกจากตลาดหลักทรัพย์ของสหรัฐอเมริกาได้
จากเรื่องราวนี้แสดงให้เห็นว่า
กิจการที่ดี ไม่ควรหยุดพัฒนาสินค้าและบริการ แม้จะประสบความสำเร็จแล้วก็ตาม
เพราะสิ่งสำคัญที่ทำให้ธุรกิจเติบโตได้ต่อเนื่องทุกยุคสมัย
คือ การรู้จักปรับตัว เพื่อตอบโจทย์ความต้องการของลูกค้าที่เปลี่ยนแปลงไปตลอดเวลา
ซึ่งหากทำได้ดี นอกจากจะสามารถรักษาฐานลูกค้าเดิมไว้ได้ 
ก็อาจดึงดูดให้มีผู้บริโภคกลุ่มใหม่ ๆ เพิ่มขึ้นด้วย
เหมือนกับที่ Bilibili เริ่มต้นจากแพลตฟอร์มของกลุ่มคนชอบดูการ์ตูนแอนิเมชัน
จนก้าวไปสู่การเป็น YouTube แห่งเมืองจีน ได้นั่นเอง..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-